’Kì makájno‑nò.
Kàtakjeiín‑nò i̱tꞌaà tsꞌe̱ Nainá,
ti̱koa̱ kàtakjeiín‑nò i̱tꞌaà tsꞌa̱n.
Ján niꞌya‑la̱ Na̱ꞌèn‑na̱ tjín jchán i̱ꞌnde ñánda ma nìkjáya.
Tsà mì kixi̱ kjoa̱ nga kꞌoa̱sꞌín tjín,
mì‑la tsà tà chjà kꞌoa̱ xán‑nò nga tìfìkìndaà‑nò jngoò i̱ꞌnde xi tsa̱jòn.
Koni sꞌín kjián nga kìndaà‑nò i̱ꞌnde,
kꞌoa̱á ti̱sꞌín kjoia̱a ìjngoò kꞌa nga kjíko̱‑nò,
mé‑ne ya̱ ñánda kóti̱jna,
ti̱koa̱ ya̱ ki̱tsa̱jnako̱‑ná.
Jñò jyeé ꞌyaà kósꞌín fì ndi̱yá ñánda tìfia.
Tomás kitsò:
―Na̱ꞌèn mìkiì ꞌya‑je̱n ñánda tìꞌmì.
¿Kósꞌín jcha̱‑naje̱n ndi̱yá?
Jesús kitsò‑la̱:
―ꞌA̱n‑ná xi ndi̱yá,
ꞌa̱n‑ná xi kjoa̱kixi̱,
ꞌa̱n‑ná xi kjoa̱binachon.
Ta̱jngoò i̱tꞌaà tsꞌa̱n ko̱ma ki̱jchò jñò ñánda tíjna Na̱ꞌèn‑ná.
Jñò,
tsà yaxkon‑ná,
ti̱koa̱ jcha̱xkon‑nò Na̱ꞌèn‑na̱.
Ta̱nga i̱ꞌndei̱,
jyeé yaxkon ko̱ titsa̱chìtsejèn‑la.
Felipe kitsò:
―Ta̱kó‑náje̱n yá‑ne xi Na̱ꞌèn ꞌmì.
Ta̱ kꞌoa̱á tjín xi ko̱jngoò‑ne takòn‑je̱n.
Jesús kiìchja̱ kitsò‑la̱:
―Ji̱ Felipe,
kjòtseé tìjna̱ko̱‑nò,
¿a tà kjꞌeè yaxkon‑ná?
Jè xi jye kijtseèxkon‑na̱,
jyeé kijtseèxkon Na̱ꞌèn‑na̱.
¿Mé‑ne ko̱si‑ne:
“Ta̱kó‑náje̱n xi Na̱ꞌèn ꞌmì”?
¿A mì mokjeiín‑lè nga ꞌa̱n,
ya̱á tìjna̱koa̱a Na̱ꞌèn‑na̱,
koa̱ jè Na̱ꞌèn‑na̱ ya̱ tíjnako̱‑na?
Jñà ꞌén xi ꞌa̱n chjàko̱‑nò,
mìtsà kjo̱hítsjeèn tsꞌa̱n;
jè Na̱ꞌèn‑na̱ xi tíjnako̱‑na,
jè‑né xi tísíxá i̱tꞌaà tsꞌa̱n.
Kàtakjeiín‑nò nga ꞌa̱n ya̱ tìjna̱koa̱a Na̱ꞌèn‑na̱,
ko̱ jè Na̱ꞌèn‑na̱ ya̱ tíjnako̱‑na.
Tsà mìkiì mokjeiín‑nò i̱tꞌaà tsꞌa̱n,
na̱sꞌín tà jè kàtakjeiín‑nò i̱tꞌaà tsꞌe̱ xá‑na̱ xi ꞌa̱n tìsꞌiaàn.
Nguì o̱kixi̱í xi xan‑nò,
jè xi mokjeiín‑la̱ i̱tꞌaà tsꞌa̱n,
ti̱koa̱á ko̱maá‑la̱ sꞌi̱in xá xi ꞌa̱n sꞌiaàn;
skanda ìsa̱á tsato sꞌi̱in,
nga ꞌa̱n,
ján tìfia ñánda tíjna Na̱ꞌèn‑na̱.
Ni̱ta̱ mé xi si̱jé‑la Na̱ꞌèn‑na̱ xi i̱tꞌaà tsꞌa̱n,
ꞌa̱n sìkitasoàn,
mé‑ne jè Na̱ꞌèn‑na̱ jeya kíjna‑ne i̱tꞌaà tsꞌe̱ Kiꞌndí‑la̱.
Tsà mé xi si̱jé i̱tꞌaà tsꞌa̱n,
ꞌa̱n,
sìkitasòn‑ná.